google/wiki40b huggingface dataset:
Maria Theresia Paradis

Virke

Paradis var blind fra tidlig bardom. Hun var en prominent deltaker i det viennesiske musikklivet og kjente personlig flere av de viktigste representantene for wienerklassisismen, som Joseph Haydn og Wolfgang Amadeus Mozart. Fra 1783 til 1786 var hun på europaturne og spilte for en rekke samfunnstopper, deriblant de franske og engelske kongeparene; Ludvig XVI, Marie Antoinette og Georg III og Sophie Charlotte.
Ghia

Historie

Opprinnelig bygget Ghia lette biler med karosserier i aluminium, og den første modellen de ble kjent for var Alfa Romeo 6C 1500, som vant Mille Miglia-løpet i 1929. I årene mellom 1. og 2. verdenskrig bygget Ghia en rekke spesialmodeller for Alfa Romeo, Fiat og Lancia, hvor den kanskje mest kjente modellen var Fiat 508 Ballilla Sportscoupé fra 1933. Fabrikken ble ødelagt under et flyangrep i 1943, men ble raskt bygget opp igjen, og da Giacinto Ghia avgikk ved døden i 1944 ble selskapet solgt videre til Mario Boano og Giorgio Alberti.

Globalisering

I samarbeid med Luigi Segre sørget de nye eierne, med Boano i spissen, for at en rekke utenlandske selskaper fikk øynene opp for Ghia. Store, internasjonale selskaper som Ford, Volkswagen og Volvo gav oppdrag til det lille, italienske selskapet, som raskt ble kjent for bilmodeller som Karmann Ghia og Volvo P1800, samt konseptbilen Lincoln Futura. Også amerikanske Chrysler var en stor kunde i mange år, et samarbeid som resulterte i 18 Chrysler Ghia spesialmodeller, samt modellene Chrysler K-310 og Chrysler Norseman, som ble designet av Ghia. I tillegg leverte Ghia noen få modeller til Ferrari. Produksjonen lå hele tiden på et svært lavt antall, noe som gav selskapets produkter en økt eksklusivitet i forhold til andre, italienske karosseribyggere.

Ghia Design

Boano forlot selskapet i 1953 for å arbeide hos Fiat, og fabrikken ble flyttet mens Luigi Segre tok over den daglige driften. Samtidig kjøpte Ghia selskapet Pietro Frua, og Frua ble ansatt som leder for Ghia Design. Etter Luigi Segres død i 1963 ble Ghia solgt til Ramfis Trujillo i 1966, som solgte selskapet videre til Alejandro de Tomaso i 1967. Under hans eierskap deltok Ghia i utviklingen av bilmodellen De Tomaso Pantera, men de Tomaso klarte ikke å få til en lønnsom drift av selskapet, og i 1970 solgte han selskapet videre til Ford.

Ford-eierskap

På grunn av merkenavnet Ghias prestisje begynte Ford raskt å bruke det aktivt, og spesielt på produkter som Ghia aldri hadde vært involvert i. Fra 1973 og fremover fikk Fords toppmodeller tilnavnet Ghia, samt Ghia-logoer på karosseriet. Den første var de europeiske modellene, som Granada Ghia, Capri Ghia og Cortina Ghia, men vanen spredte seg raskt til Fords modeller over hele verden.
I dag står Ghia for utviklingen av konseptbiler for Ford-konsernet, mens mange Ford-modeller med høyt utstyrsnivå fortsatt blir merket med Ghia-logo.
Kvik Halden Fotballklubb

Historikk

På slutten av 1800-tallet fantes det flere fotballklubber i Halden, eller Fredrikshald som byen den gang het. I 1904—05 dannet alle klubbene i byen Halden Idrætsforening. Når den foreningens hovedfokus ble rettet mot friidrett, etablerte de fotballinteresserte medlemmene Fotballklubben Kvik Fredrikshald 19. juni 1906 på Os i Halden, og Edvard Sem jr. ble valgt til formann.
Klubbens glansdager var i 1910- og 1920-årene, da Kvik var et av Norges beste lag, og hadde flere landslagsspillere i sine rekker. Kvik ble Norgesmestre i 1918, etter ha slått Brann 4–0 på Marienlyst i Drammen. I tillegg spilte klubben cupfinaler i 1915 og 1922, begge endte med tap mot Odd. I samme periode nådde klubben semifinalen i 1913, 1916, 1917, og 1927.
Etter etableringen av nasjonalt seriespill (Hovedserien) i 1948, har Kvik aldri spilt høyere enn nest øverste nivå. Dette gjør Halden til den nest største byen i Norge (bak Arendal) som aldri har hatt en klubb i toppdivisjonen i fotball for menn. Det nærmeste klubben har vært en plass i toppdivisjonen var i 1951, da den spilte kvalifisering om opprykk, men tapte. Siden har Kvik for det meste spilt på tredje og fjerde nivå, men hadde en liten renessanse på 1980-tallet med seks strake sesonger i den nest øverste divisjonen i årene 1980—85, samt en snarvisitt i 1988.
I 1997 slo Fotballklubben Kvik Halden seg sammen med Halden Fotballklubb og dannet dagens fotballklubb, Kvik Halden Fotballklubb. Hjemmedrakten er tatt fra FK Kvik Haldens originale drakt og bortedrakten er tatt fra Halden Fotballklubbs originale drakt.
I 2005-sesongen rykket Kvik ned fra 2. divisjon, og spilte deretter fem år i 3. divisjon. Klubbens tredje opprykkskvalifisering på fire år endte i et skuffende tap 24. oktober 2009 — da haldenserne røk ut på bortemål mot Vestfold-laget Ørn Horten. I 2010-sesongen ble det imidlertid opprykk. Kvik Halden vant igjen sin 3. divisjonsavdeling, og i opprykkskvalifiseringen slo laget ut Eik-Tønsberg og rykket opp til 2. divisjon. Returen til 2.divisjon endte med 5.-plass i både 2011, 2012 og 2013, en 10.-plass i 2014 og en 3.-plass i 2015. I 2015 spilte Kvik fjerde runde i NM for første gang siden 1937. Etter en omlegging av seriesystemet, rykket klubben i 2016-sesongen igjen ned på fjerde nivå (tredje divisjon). Etter 2018-sesongen rykket Kvik opp til 2. divisjon, takket være en sen scoring av venstreback Eirik Horvath i den siste og avgjørende kampen mot Råde.
Coffea canephora

Egenskaper

Coffea canephora ble ikke klassifisert som en kaffeart før rundt 100 år etter Coffea arabica. Det vokste da fritt i vestre og sentrale Afrika.
Planten har grunne røtter, og vokser som et robust tre eller busk, til å bli rundt 10 meter høy. Den blomstrer uregelmessig og det tar rundt 10–11 måneder før frukten blir moden.
Robustaplanten produserer større kvanta enn arabicaplanten, og robusta er også mindre sårbar for skadedyr og sykdom. Den blir også regnet for å ha en betydelig bitrere smak enn arabica.
PlayStation Home

PlayStation Home, eller bare Home, er en nettsamfunnsbasert tjeneste for PlayStation Network, som har vært under utvikling siden 2005.
Home lar brukerne lage en figur for sin PlayStation 3. Denne figuren kan få sin egen leilighet som brukeren kan pynte med gjenstander han eller hun vinner. Tjenesten ble annonsert på Game Developers Conference 7. mars 2007, med en planlagt lansering høsten 2007. På Tokyo Game Show samme år ble det kunngjort at Home har blitt utsatt til andre kvartal i 2008. Fra 11. desember 2008 gikk tjenesten over fra lukket til åpen betatest.
Hans Kristian K. Eriksen

Priser og hedersbevisninger

Eriksen ble i 2010 tildelt Fridtjof Nansens belønning for yngre forskere «for hans fremragende forskningsresulater innen teoretisk astrofysikk». I 2006 ble han tildelt  H.M. Kongens gullmedalje for beste doktorgradsavhandling ved det matematisk-naturvitenskapelige fakultet ved Universitetet i Oslo.
Malaysian Open

Malaysian Open er en golfturnering som ble arrangert for første gang i 1962. Siden 1999 har turneringen vært del av Europatouren, som begynte å ekspandere i Asia i 1989 og nå arrangerer turneringer i Asia gjennom mesteparten av den nordlige vinteren. Malaysian Open har også offisiell status på Asiatouren og har hatt flere sponsornavn gjennom tidene.
Vestlandslefsa

Vestlandslefsa er navnet på ferdigproduserte lefser som produseres av Orkla Foods Norge.
Produksjonen av Vestlandslefsa ble startet opp av Inger Bøe fra Os i Hordaland, og i 1959 satte hennes sønn Torolf Bøe og hans kone Rigmor Bøe i gang med fabrikkproduksjon av lefsene. Vestlandslefsa ble produsert på Os fram til 2012, før produksjonen først ble flyttet til Lierne i Nord-Trøndelag, og så videre til Stranda i Møre og Romsdal i 2015.
Vestlandslefsa er ei søt og tynn lefse, som har likhetstrekk med en rekke andre lefsetyper fra landet rundt, for eksempel møsbrømlefsa (Salten), krinalefse (Helgeland) og lefsekling (Hallingdal).
Vestlandslefsa kommer per 2016 i to varianter: Tørr til selvpåsmøring og påsmurt med smør, sukker og kanel.
Welcome Air

Welcome Air Luftfahrt er et flyselskap basert i Innsbruck, Østerrike, som ble grunnlagt i 2000.

Destinasjoner

Welcome Air flyr til følgende destinasjoner: Graz og Innsbruck (Østerrike), Hannover (Tyskland), Göteborg (Sverige), Stavanger og Kristiansand (Norge).
På sommerstid flyr selskapet også til Nice (Frankrike) og Alghero og Olbia (Italia). På vinterstid flyr selskapet til Rotterdam (Nederland) og Antwerpen (Belgia).
I tillegg assisterer Welcome Air Tyrol Air Ambulance i transport av mindre heldige skigåere tilbake til sine hjemland.
Edward Whymper

Liv

Edward Whymper var sønn av Elizabeth Claridge og treskjæreren og illustratøren Josiah Wood Whymper. Forleggeren Thomas Longman fra London oppdaget Whympers tegnebegavelse og sendte ham på et illustrasjonsoppdrag til Alpene, og der våknet interessen for fjellklatring.
Whymper skapte tidlig furore ved å førsteklatre Barre des Écrins, Aiguille d'Argentière og Mont Dolent allerede i 1854, og året etter Aiguille Verte, Pointe Whymper på Grandes Jorasses og Matterhorn.

Senere karriere

I 1880 førsteklatret Edward Whymper den 6310 meter høye vulkanen Chimborazo i Ecuador. En redningshytte på 5000 meter er oppkalt etter Whymper, fra denne fører flere ruter med ulik vanskelighetsgrad til toppen.
Senere skrev Whymper bøker, arbeidet med høydefysiologi og drev reklame for Canadian Pacific Railway. I 1904 tok han initiativet til førsteklatringen av Crowsnest Mountain.
Whympers navn lever videre i den nest høyeste toppen på Grandes Jorasses, Pointe Whymper, dessuten Whymper-pilaren på Aiguille Verte og Mount Whymper i Rocky Mountains.
8. april

Navnedag

Asle, Atle
131. motoriserte infanteribrigade

131. motoriserte infanteribrigade (russisk 131-я отдельная мотострелковая Краснодарская Краснознамённая, орденов Кутузова и Красной Звезды Кубанская казачья бригада — мотострелковая бригада) er en brigade i det russiske forsvaret som er underlagt 49. kombinerte armé i Søndre militærdistrikt.
Brigaden ble etablert i 1992, men reorganisert, omdøpt til 7. militærbase.og flyttet til Gudauta i Abkhazia i 2009. Der var den fremdeles i 2017.
Dunia (navn)

Etymologi

Dunia har opprinnelse i arabiske dunyā (arabisk: دُنْيَا), «verden».
Lamborghini LMA002

Lamborghini LMA002 var en prototype på et terrengkjøretøy, bygget av den italienske bilfabrikken Lamborghini. Det var en etterfølger etter Lamborghini LM001, og ble først presentert på bilutstillingen i Genève i 1982.
Lamborghini så endelig problemene med sin første løsning (Lamborghini Cheetah og LM001), og bestemte seg for å flytte motoren foran. Dette gjorde det nødvendig med en full redesign av chassiset. Dette var første gang den 332 hestekrefter sterke V12-motoren fra Lamborghini Countach ble satt i et terrengkjøretøy, noe som ga LMA002 betraktelig flere krefter enn sine forgjengere, noe som var nødvendig grunnet den høye vekten på 2.600 kg. Dessuten frigjorde motorens flytting stor plass bak i bilen, noe som gjorde det mulig å få plass til enda seks passasjerer.
Den økte vekten gjorde det nødvendig med en redesign av understellet, og dessuten måtte bilen utstyres med servostyring. En femtrinns girkasse med hydraulisk clutch ble benyttet, og for første gang kunne kjøretøyets firehjulstrekk slås av, slik at det kun var bakhjulene som drev kjøretøyet hvis ønskelig. Alle karosserideler var flate og rette for å gjøre det enklere å skuddsikre bilen senere, og hele taket og dørene kunne fjernes.
Kun étt eksemplar ble bygget av LMA002, men etter mange forandringer og justeringer ble det bestemt at designet var klart for produksjon, og Lamborghini LM002 var født.
Ligretto

Spilleregler

Spillekortene kommer i fargene rød, grønn, gul og blå, og er nummerert med 1 til 10. Hver spiller får 40 kort. Før spillet starter må spilleren stokke kortene og legge 10 av dem i en bunke. Tre kort bli lagt ut ved siden av denne bunken. Resten av kortene beholder spilleren i hånden. Når spillet starter kan spillerne legge kortene ut på bordet etter nummer og farge. Det øverste kortet i bunken din skal være snudd, og kan legges ut på lik linje med de tre andre.
Hvis en spiller ikke kan legge ut de tre kortene ved siden av bunken, så kan han se på hvert tredje kort fra kortene i hånden. Det må alltid være tre kort liggende ved siden av spillerens bunke, så hvis et kort legges ut, så må et nytt kort hentes fra bunken og legges ved siden av de to andre. Når alle kortene fra bunken til spilleren er lagt ut, så skal han rope "Ligretto", og spillet er ferdig.
De andre spillerne får minuspoeng for kortene som er igjen i bunken sin. Disse skal ganges med to. Alle kortene har spesielle tegn på baksiden, slik at det er mulig å gjenkjenne hvem som har lagt dem ut. For hvert kort som en spiller har lagt ut gis ett plusspoeng.
Når alt er regnet sammen, kan en ny runde starte.
Ligretto kommer i tre ulike pakker: Rød, Grønn og Blå. Om disse brukes sammen, kan tolv spillere spille samtidig, men det vil være enklere å gjennomføre med mindre spillere.
Hurtighet, reaksjons- og kombineringsevne er viktige egenskaper når man spiller Ligretto. Ligretto er kjent som et stressende spill, og blir betegnet som avhengighetsdannende av entusiaster.

Varianter

5-er-ligretto er en variant som har oppstått fra Ligretto. Forskjellen er at for hver 10-er som legges ut, gis det 5 poeng. Dette vil øke antall poeng i spillet, og samtidig gi nybegynnere som ikke er så rask mulighet til å delta på lik linje med dem som har mer erfaring.
Det bruker også å være slik at alle kortene i bunken til spilleren skal være snudd opp ned, slik at bare de tre kortene spilleren har på bordet kan legges ut. Selvsagt etterfylles det slik at det alltid er tre kort ved siden av bunken helt til bunken er tom.
Denne varianten oppstod i Sør-Trøndelag, Norge.
Javeta

Utseende

Små til middelsstore (3,5 - 7 millimeter), avlange, litt flate, rødbrune bladbiller. Hodet er nokså lite, antennene nokså spinkle og 11-leddete. Hodet er temmelig lite med et framspring mellom antennefestene, pronotum avrundet firkantet med ti dype groper. Dekkvingene er jevnbrede med punktrader av svært grove punkter og én litt utydelig lengderibbe. Beina er korte og kraftige.

Levevis

Både larver og voksne lever på enfrøbladete planter og eter fra dem. Vertsartene tilhører palmefamilien. Noen av artene kan gjøre skade på oljepalmer og daddelpalmer.

Utbredelse

Slekten er utbredt i Sørøst-Asia, fra India i vest til Java i øst.
Hamrångefjärden

Hamrångefjärden er et tettsted i Gävle kommune i Gävleborgs län i landskapet Gästrikland i Sverige. I 2010 hadde tettstedet 509 innbyggere.
Martinius Ingebrigtsen

Martinius Ingebrigtsen (født 2. juni 1915, død januar 1983) var en ledende dekksmann under andre verdenskrig, en del av Shetlandsgjengen, og mottaker av Krigskorset med sverd i 1946.

Andre verdenskrig

Under okkupasjonen kom Ingebrigtsen over til Storbritannia der han gikk inn i de norske styrkene. Han ble med i den norske marinens spesialavdeling, populært kalt Shetlandsgjengen. Ingebrigtsen seilte i hemmelige oppdrag mellom Norge og Shetland, og fraktet soldater, etterretningsagenter, flyktninger og militære forsyninger over Nordsjøen. I vintersesongene 1943-44 og 1944-45 gjennomførte Ingebrigtsen 40 turer med «Hitra». Han var blant dem som hadde flest turer til det okkuperte Norge.
I statsråd 2. august 1946 ble utskrevet ledende dekksmann Ingebrigtsen tildelt Krigskorset med sverd «For fremrakende innsats under utførelsen av særoppdrag».

Etter verdenskrigen

Etter andre verdenskrig utdannet Ingebrigtsen seg videre. Han hadde kystskippereksamen fra før fra 1937 og tok i 1946 styrmannseksamen og i 1953 skipsførereksamen. Ingebrigtsen fortsatte å seile til sjøs, fra 1958 som kaptein, til han i 1971 gikk i land.
Ingebrigtsen ble gravlagt ved Skjomen Kirke i Narvik i februar 1983.
Salgstrofeer i musikkbransjen i Norge i 1996

Oversikt over musikkalbum og singler som solgte til platina eller gull i Norge i 1996.
Charlottenlund (Tromsø)

Charlottenlund er et utfartssted og friluftsområde på Tromsøya i Tromsø. Det er et populært ski-, skøyte- og akeområde for barn og unge i byen på vinterstid, og ligger i lysløypetraseen som går over øya .

Historie

Etter 1830-tallet ble det lov å kjøpe seg stykker på Tromsøya  , det var spesielt kjøpmenn og enkelte embedsmenn som benyttet seg av denne muligheten. Rundt 1840 begynte man å oppføre sommervillaer på disse stykkene. Charlottenlund er et slikt stykke og var eid av doktor Christian Heinrich Nissen som var amtlege fra 1840. Han døpte stykket etter sin datter Charlotte Ebeltoft og etablerte et landsted der. Veien fra landstedet til Dramsveien ble kalt Doktordalen etter han. 
I 1900 åpnet vognmann Ludvig Abrahamsen og kona Inga et nyoppført sportshotell  og forlystelsessted på Charlottenlund. Vognmann Ludvig skysset turister og byfolk med hest og kjerre opp til sportshotellet, hvor det var restaurant og kafé, peisestue med piano, og telefon . Stedet ble igjen solgt i 1917. I dag er det gamle sportshotellet borte, men stedet blir fortsatt brukt til utfart og lek.
Erling Hoff Leirvik

Samhandling i Rosenborg

Hoff Leirvik er mest kjent for sin forskning på samhandling i Rosenborg Ballklub. Her prøver han å finne teoretiske uttrykk for det som Nils Arne Eggen kaller «rosenborgrytmen», det at du blir god ved å gjøre de andre gode.
Synkronsvømming under Panamerikanske leker 1971

Synkronsvømming under Panamerikanske leker 1971 ble arrangert i Cali i Colombia fra 30. juli til 13. august 1971. Det var tredje gangen som synkronsvømming var med i de Panamerikanske leker. Det var tre øvelser, alle kun for damer, solo, duett og lagkonkurranse. USA ble beste nasjon, de vant alle tre gullmedaljene.
Black Mountain College

Black Mountain College nær Asheville, Nord-Carolina var kjent som den ledende progressive skolen i USA. Black Mountain College ble grunnlagt i 1933, og selv etter at den ble nedlagt i 1957 har den fortsatt å påvirke alternative skoler og ideer om utdanning. 
Black Mountain var en eksperimentell skole, og i lærerstaben fantes flere av USAs ledende kunstnere, poeter og forfattere.
Action Quake 2

Våpen og artikler

Under flerspillermodus kan hver spiller velge et våpen og en spesiell artikkel. Hver spiller får også en MK23 pistol og en kniv uavhengig av valg.
Svømming under Panamerikanske leker 2019

Svømming under Panamerikanske leker 2019. Svømming under de 18. Panamerikanske leker ble arrangert Svømmesportsenteret (Centro Acuático de la VIDENA) i Lima i perioden 6. til 10. august 2019. Maratonsvømmingen ble svømt 4. august i Laguna Bujama.
Project Herpes

Project Herpes er et norsk punkband fra Fredrikstad. Bandet ble dannet i 2008 etter oppløselsen av bandet DeadWing. Bandet spilte sin første konsert på UKM i Fredrikstad, 11. februar 2009. Siden det har bandet spilt konserter rundt omkring i Østfold og omegn. Project Herpes spiller punk inspirert av tidlig hardcore og bluesrock. Bandet bruker hyppig kostymer og sminke pá scena.
Project Herpes ga ut en EP trykket på 100 CD-er kalt «The Communist Party». EP-plata var en samling tidlig innspilte sanger, og den ble bare gitt ut på Rød Ungdoms sommerleir i 2009. Project Herpes ble i 2011 forespurt om å sette melodi til diktet «Drømmen Om St.Croix» skrevet av Klaus Hagerup i anledning St.Croix-husets tjueårs jubileum. Sangen ble gitt ut på et samlealbum St.Croix-huset solgte i anledning jubileumet. I 2012 startet bandet opp plateselskapet Hoppla Hesten sammen med noen andre band fra Fredrikstad. Bandet ga ut sitt debutalbum «Bear» gjennom Hoppla Hesten, både digitalt og i 1000 eksemplarer på CD. Samtidig ga bandet ut et digitalt album kalt «The Worst Of Project Herpes». Albumet bestod av demoer og ikke-utgitte låter. Etter utgivelsen av Bear slet bandet med bandbesetninget på grunn av studier og uenighet om bandets retning. Dette førte til at Peder Jaavall Hansen erstattet Even Teistung på bass. I 2013 ga Project Herpes ut EP-en «HRPS» på vinyl i 250 eksemplarer, med Peder Jaavall Hansen på bass. Etter utgivelsen sluttet han i bandet for å bli med i marinen. Kort tid etter ble han erstattet med Joakim Hæren.
MF «Fusa» (1949)

M/F «Fusa», senere M/F «Hatvik», M/F «Nårasund» og M/F «Nåra», var en bilferge bygget i 1949. Fergen gikk i rutefart for Det Midthordlandske Dampskibsselskab og Hardanger Sunnhordlandske Dampskibsselskab (HSD)
Ifølge en byggeliste fra Skaalurens Skibsbyggeri, ble ferja bygget i 1947. Byggenr. 172. Lengde/fot: 80. Bruttotonn: 98.
M/F «Fusa» ble satt inn på strekningen Mundheim-Løfallstrand den 8. juni 1956, etter MK «Kinsarvik».
Berlin Night Express

Berlin Night Express er et nattog mellom Malmö og Berlin. Toget går direkte mellom Sverige og Tyskland over Østersjøen med Scandlines jernbaneferger: M/S «Sassnitz» og M/S «Trelleborg», mellom Trelleborg og Sassnitz. Reisetiden er mellom 8,5 og 9,5 timer. I Tyskland markedsføres den som Scandinavia Night Express.
SJ la ned linjen i november 2011 og Veolia Transport tok over linjen foran sommersesongen 2012.
Stephanorrhina tibialis

Utseende

En middelsstor (ca. 25 millimeter) gullbasse. Hodet er for det meste grønt, pronotum grønngult med grønne flekker, scutellum grønngult med grønn rot, beina gulaktige, dekkvingene brunrøde til grønne med runde, hvite flekker. Hos denne arten er det lite ytre forskjell på hann og hunn.

Utbredelse

Arten er utbredt i Etiopia, Sudan, Kenya, Uganda, Kongo og Kamerun.
Bygdegård

En bygdegård er en type samfunnshus man finner på mindre steder i Sverige. Vanligvis dreier det seg om en frittstående bygning som ble oppført for å tjene som samlingslokale for bygdas innbyggere. I mange tilfeller har bygdegårdene tidligere tilhørt en misjonsvirksomhet, vekkelsesbevegelse eller avholdslosje. 
I bygdegården kan det arrangeres dans, diverse møter og lignende. De blir også utleid til foreningsvirksomhet, samt til private selskaper, leirskoler o.l.